กทม. บช.น. หารือ 8 เรื่องสำคัญ บูรณาการการทำงานแบบไร้รอยต่อ เน้นประโยชน์ประชาชนเป็นที่ตั้ง
นายชัชชาติ สิทธิพันธุ์ ผู้ว่าราชการกรุงเทพมหานคร กล่าวภายหลังการประชุมหารือร่วมกับคณะผู้บัญชาการตำรวจนครบาล ว่า วันนี้ได้มีโอกาสหารือเรื่องความร่วมมือระหว่างกรุงเทพมหานครและกองบัญชาการตำรวจนครบาล (บช.น.) ในการให้บริการประชาชนแบบไร้รอยต่อ ซึ่งที่ประชุมได้มีการหารือใน 8 เรื่อง ทั้งเรื่องการจราจร ในการลดอุบัติเหตุ การเพิ่มความสะดวกในการเดินทาง การบรรเทาปัญหาต่างๆ ให้พี่น้องประชาชน ด้านมาตรการรักษาความปลอดภัยในชีวิต ทรัพย์สินและร่างกายของประชาชน โดยได้พูดถึงการเพิ่มมาตรการรักษาความปลอดภัยให้แก่ประชาชน ยกระดับคุณภาพชีวิตชุมชนให้ดีขึ้น และมีการพูดถึงโครงการ Smart Safety Zone 4.0 ซึ่งเป็นโครงการของสำนักงานตำรวจแห่งชาติ ที่มีการผสมผสานแนวคิดเรื่องเมืองอัจฉริยะ หรือ Smart City เข้ากับแนวคิดที่จะสร้างพื้นที่ปลอดภัย หรือ Safety Zone ให้เกิดขึ้น โดยอาศัยความร่วมมือและการมีส่วนร่วมของทุกคน ด้านยาเสพติด หารือในเรื่องการลดการแพร่กระจายของยาเสพติดอื่นๆ ในพื้นที่ การป้องกันปัญหาต่างๆ ที่เกิดจากการยกเว้นให้กัญชาไม่เป็นยาเสพติดให้โทษ ด้านเทคโนโลยีสารสนเทศ หารือในเรื่องการพัฒนา software การใช้ Ai เพื่อให้การใช้กล้อง CCTV มีประสิทธิภาพสูงสุด รวมถึงการประสานงาน การแลกเปลี่ยนข้อมูล Big Data ระหว่างหน่วยงาน เพื่อเพิ่มประสิทธิภาพในการจับผู้กระทำการผิดกฎหมาย  ด้านการชุมนุมเรียกร้องและความมั่นคง หารือในเรื่องการจัดสถานที่ชุมนุมให้มีความเหมาะสม และการควบคุมการชุมนุมให้สามารถแสดงออกตามสิทธิและเสรีภาพภายใด้กรอบกฎหมายกำหนด  ด้านเศรษฐกิจ หารือในเรื่องการอำนวยความสะดวกสถานบริการ ธุรกิจบันเทิงต่างๆ ตลอดจนเรื่องพื้นที่ zoning ในเขตกรุงเทพมหานคร โดยไม่สร้างความเดือดร้อนรำคาญ หรือมีผลกระทบต่อประชาชน  ด้านการประชุม APEC ที่จะจัดขึ้นในวันที่ 14-19 พฤศจิกายน 2565 กทม.เป็นเจ้าภาพร่วมกับอีกหลายหน่วยงาน และด้านการใช้ Traffy Fondue สำหรับแจ้งเหตุทาง กทม. จะมีการประสานข้อมูลกับสถานีตำรวจทั้ง 88 ในพื้นที่กรุงเทพมหานคร